कमेडी फिल्म जय भोलेबाट सकारात्मक प्रतिक्रिया नपाएपछि स्वस्तिमाले दाल भात तरकारीबाट हात झिकेकी हुन् ।
रोजीको असफलताको पीडा सेलाउन नपाउँदै परामिता राज्यलक्ष्मी राणा अभिनीत फिल्म चंगाचेट प्रदर्शन भयो । प्रियंका कार्की, सुरक्षा पन्तसँगै परामिताले काम गरिन् । तर, कमजोर र छोटो भूमिका उनकै रहेछ । त्यसमाथि चंगाचेटले सोचेजस्तो व्यापार नगरेपछि अपजसको भार उनको काँधमा पनि आइलाग्यो । यही बेला उनलाई अर्को चोट परेको छ, हिसी लोसाङसँगको अफेयरमा पूर्णविराम लागेर । परामिता आफैँले इन्स्टाग्राममार्फत हिसीसँग सम्बन्ध टुटेको जानकारी गराएकी हुन् । यो जोडी केही महिनायता एकसाथ थियो । सार्वजनिक कार्यक्रममा पनि सँगै देखापर्थे । परामिताको जन्मदिनमा हिसीले औँठी लगाइदिए । तर, अहिले एकाएक ‘ब्रेकअप’ । हिसीभन्दा अगाडि परामिताको जीवनमा आयुष्मान देशराज जोशी थिए । एकातिर, भटाभट फिल्म फ्लप, अर्कातिर प्रेममा वियोग । क्या तनाव !
कुनै समय यस्तो थियो, रेखा थापा जति फिल्म खेल्थिन्, सबै हिट हुन्थे । चारैतिर उनकै हाई–हाई हुन्थ्यो । तर, अहिले एक वर्षमा एउटा फिल्म मात्र खेल्छिन्, तैपनि लगानी उठ्दैन ।